Jinżamm arrestat wara li jiġi mixli li hedded mara b'sikkina u serqilha l-mobile Raġel li kien akkużat li seraq lil mara fil-Pietà wara li heddidha b'sikkina wieġeb mhux ħati għall-akkużi miġjubin kontrih, u baqa' jinżamm fil-kustodja tal-Pulizija wara li ma saritx talba għall-ħelsien mill-arrest. Abubacarr Darno, ta' 24 sena, u li m'għandux indirizz fiss, nhar il-Ħamis li għadda fil-Pietà allegatament seraq il-mobile ta' mara ta' nazzjonalità Kolombjana wara li heddidha b'sikkina. Huwa kien arrestat mill-Pulizija ftit minuti biss wara li kien ġie rapportat l-inċident, bil-pulizija jidentifikaw lil Darno mid-deskrizzjoni fiżika li ngħatat mill-vittma. Minn tfittxijiet li saru, il-mobile tal-mara nstab fil-pussess tiegħu. Huwa kien akkużat b'serq vjolenti, li żamm lill-mara kontra r-rieda tagħha u li kien fil-pussess ta' arma mingħajr liċenzja valida. Huwa wieġeb mhux ħati għall-akkużi miġjubin kontrih, u hekk kif ma saritx talba għall-ħelsien mill-arrest il-Maġistrat Yana Micallef Stafrace ordnat li huwa jinżamm taħt arrest. Il-Prosekuzzjoni tmexxiet mill-ispetturi Lydon Zammit, Stephen Gulia u Roderick Attard, filwaqt li l-avukat Joe Brincat deher għall-akkużat.